पाएं अपने शहर की ताज़ा ख़बरें और फ्री ई-पेपरडाउनलोड करें
फरिदाबाद। शहर में लगातार फैलते जा रहे ऑनलाइन कैसिनो के जाल पर काबू पाने के लिए पुलिस ने सख्त कदम उठाने शुरू कर दिए हैं। सेंट्रल थाना पुलिस ने रविवार को सेक्टर-15ए व सेक्टर-12 स्थित एल्डीको मॉल में ऑन लाइन कैसिनों खिलानी वाली दुकानों को बंद करा दिया। हालांकि पुलिस ने ऐसे दुकानदारों के खिलाफ कोई कार्रवाई नहीं की है। सेंट्रल थाना प्रभारी विजय कुमार ने बताया कि उनको पता लगा कि सेक्टर-15ए व एक मॉल में ऑनलाइन कैसिनो खिलाया जा रहा है। उन्होंने तत्काल मौके पर पहुंचकर ऐसी दुकानों में इस खेल को बंद करा दिया। पुलिस कमिश्नर एएस चावला के सख्त आदेश के बाद शहर में ऐसी दुकानों को चिन्हित कर बंद कराने के लिए कहा गया है। कुछ समय पहले भी एनआईटी थाने के इलाके में ऑन लाइन कैसिनो खिलाने के मामले में हंगामा हो चुका है।
कहां-कहां खेला जा रहा है गेम
इस खेल की दुकानें कोतवाली व एनआईटी इलाके में अधिक हैं। हालांकि काफी किरकिरी के बाद दोनों ही थाना क्षेत्र की पुलिस ने अधिकतर ऐसी दुकानें बंद करा दी लेकिन चोरी चुपके कुछ दुकानें अभी भी चल रही बताई गई हैं। इसके अलावा बल्लभगढ़, सेक्टर-7 थाना क्षेत्र, सेंट्रल, ओल्ड जोन में भी ऐसी दुकानें चल रही हैं।
कार्रवाई क्यों नहीं
ऑन लाइन कैसिनो के मामले को लेकर पुलिस पशोपेश में है। इक्का-दुक्का मामले दर्ज करने वाले पुलिसवाले हाईकोर्ट के चक्कर काट रहे हैं। पुलिस इस खेल को अभी तक अवैध करार नहीं दे पाई है। मुंबई से रजिस्टर्ड होने के बाद ही यहां दुकान खोलकर बैठे दुकानदार इस खेल हो चला रहे हैं। इसलिए पुलिस केवल दुकानों को ही बंद करा देती है। कुछ दिन बाद दुकानें फिर खुल जाती हैं।
तीन जगह चल रही ऑन लाइन कैसिनो की दुकानों को बंद करा दिया है। लेकिन दुकानदारों के खिलाफ कोई कार्रवाई नहीं की है। अभी ऐसी दुकानों पर कार्रवाई के लिए उच्च अधिकारियों से बात की जाएगी।
विजय कुमार, एसएचओ, सेंट्रल थाना।
कैसे खेला जाता है खेल
शहर में ऑनलाइन कैसिनो मुंबई से खेला जाता है। मुंबई में ऑनलाइन कैसिनो खिलाने वाली कंपनी ने लाइसेंस लिया हुआ है और इसी आधार पर इसने फरीदाबाद में भी कई दुकानें चलाई हुई हैं। ऑनलाइन कैसिनो में फरीदाबाद में मुख्य रूप से चकली वाला खेल मशहूर है।
चकली घूमती रहती है और लोग अपने-अपने नंबरों पर रकम दांव पर लगाते हैं। इस खेल को खेलने के लिए रुपए के बदले सिक्के मिलते हैं। यदि इस खेल को कोई अपने घर में खेलना चाहे तो यह संभव हो सकता है। इसके लिए मुंबई से ही लाइन लेनी पड़ेगी और लाइन लेने वाले को एक पासवर्ड भी मिलेगा। वह पैसा सीधे कंपनी के खाते में जमा कराएगा और अगर वह जीत गया तो रकम उसके खाते में आ जाएगी। इस खेल को बच्चों से लेकर बूढ़े तक खेल रहे हैं। ऐसी दुकानों पर काफी भीड़ लगी रहती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn